બંધારણ સભાએ પોતાને હસ્તક ભારતની રાજ્ય વ્યવસ્થાનાં સૂત્રો લીધાં છે અને લોર્ડ માઉન્ટબેટનને ગર્વનર જનરલ નીમ્યા છે એવો ઠરાવ શ્રી પંડિતજીએ એમને જણાવવો એવો પ્રસ્તાવ બધાએ પછી માન્ય કર્યો અને બાદમાં ફરી શ્રી સૌ. સુચેતા કૃપાલાનીએ ‘सारे जहाँ से अच्छा’ અને ‘जन गण मन अधिनायक जय है’ એ ગીતો ગાયાં. એ પહેલાં ભારતની સ્ત્રીઓ વતી શ્રી સૌ. હંસા મહેતાના હસ્તે બંધારણ સભાને રાષ્ટ્રીય ધ્વજ ભેટ આપવા અંગેનો નાનકડો સમારંભ થયો. આમ, ૧૨-૩૦ પહેલાં જ કામ આટોપાયું પરંતુ બહાર તો લોકોની એટલી બધી અજોડ ભીડ જામી હતી કે, બહાર પડવું જ અશક્ય! બહાર આવ્યા પછી પણ મોટર શોધી કાઢવામાં ઠીક ઠીક વખત ગયો અને ૧:૧૦ વાગે અમે મુકામ પર પાછા આવ્યા.